bavarian-nlp/barwiki-20250901 huggingface dataset:
Britschn

A Britschn is in Bayern a grobe Bezeichnung vum weiblichn Gschlechtstei. So wean owa aa Weibaleit gnennd, de wo gean trotschn, afsässig und bäsoatig han. Britschn sogd ma owa aa fia a Schnoin. Obweatnd weads aa fia Klostaschwestan vawendd. Monchmoi aa scheazhofd fia Diandln.
Rànzn

A Ranzn hod oana, wenn oana rechd gwampad is. Des kimmt meistns vom vuin guadn Essn oda Saffa. "A so a ranzada Hund" sogt ma zu oan, dea wo a gscheide Wampn hod. Ned zan Vawechsln is damid "da" Raunzn, oiso d'Schuidoschn af guad Boarisch.
Tandla

Tandla san de Leit, de tandln dean. De vakaffan oiss megliche Zeig, aa vui Gloazeig und an Tand, dodavu miassad aa des Woat "Tandla" kemma. Ma ko unta de Tandla aba aa nu genaua untascheidn, zum Beispui wann ma "Gmiastandla" sogt fia dee, wo am Markt eana Gmias vakaffan. Friara hot ma zu de Tandla aa Grattla gsogt, heitzdog is des aba meara a Beleidigung oda guit meara fia de ruachade Sortn.
Sacklzement

A Sackl Zement is nix andas ois wia a Sock voi midt Zement. Dass des ois wia 'ra Fluach benutzt wead, liegt an da phonetischn Ähnlichkeit zu "Sakrament". Sakrament sogt ma natirle ois guada Christ neda im Zoan oda Wuat, drum gibts a ganze Reih vo Wöata, de se so ähnle ohean wia des, wos da Pfarra vo da Kanzl predigt hot, awa hoit doch net des sej' war. So hod ma koa "richtige Sünd" beganga, wann mas g'fluacht hot.
Gmias

A Gmias is a Gruppm vo Pflanzna oda aa Tei dovo, de wo ma essn ko. As Woat Gmias is a "kulinarischa Begriff", koa botanisch eihdeitige Definizion. Desweng is de Obgrenzung aa vo Tradiziona obhengig und wead ofd subjektiv troffa. Olle Tei vo Pflanzna, de ned vahoizn, sondan noch oam oda meahran Joar obahoib vo da Erdn obsterm, kennan Gmias gnennd wean. Schwammal zehjd ma noamoiaweis aa zan Gmias dozua. Ondraseits wean Niss, Kraidln und Gwiaz und des, wos kulinarisch unta Obst laffd, ned zan Gmias grechnd. Droad im Sinn vo Keandln, aus dena ma a Mej mochd, gnauaso Rais, wead ned ois om Gmias zuaghearig empfundn. Maiskoim, de botanisch aa zan Droad zehjn, wean dogeng scho ois Gmias woahgnumma.
Obgrenzung zan Obst.
De Obgrenzung zwischn Obst und Gmias is ned ollawei eihdeitig. Z'easchtamoi zehjn zan Obst haptsächli de Tei voara Pflanzn de ma in da Botanik "Frucht" nennd. Ba de Paradeiser und de Gugumma gehds owa scho los. Botanisch sand des Fricht, kuiturej gseng zehjd ma's zan Gmias.
Gmias is moasd bloos oajarig oda de Pflanzn trogd jenfois blos oamoi. As Obst dageng kimmd eha vo Baama und Staudn, de vahoizn und wiedahoid an Eatrog bringa.
Ois Ohoitspunkt ko ma aa nemma, doss Gmias eha kochd wead, wo ma Obst eha ohne waidane Vaorbatung essn ko, weis scho vo si aus gschmackig is, moasd siass oda saua. Gmias schmeckd teiweis ned so aromatisch, desweng duad ma ofd aa nu a Gwiaz, wia Kraidln oda Gwiazpuiva, eine. As middlhochdeitsche Woat "gemüese" hod se van Woat "Mus" obgleitd', wos nix ondas hoassd, wia "Brei aus kochde Pflanzn".
Im Judndum is de Untascheidung aa wichtig, wei ma je nochdem an ondan Senn iwa's Essn sprecha duad.
Gliedarung.
Fia jedn botanischn Tei vo da Pflanzn ko ma a Reie Gmias ois Beispui nenna.
Schädlweh

Schädlweh (vo de Dokta aa: "Cephalgie, Kephalgie, Kephalalgie, Zephalgie, Cephalaea" gnennt) hoaßt ois, wos am Kobf außahoib vo de Kiefa wähduat. Dabei is des Woat "Schädl" im Boarischn ois Synonym füan ganzn Kobf zum weatn. Des Schädlweh hod ois Uarsoch a Reizung vo de schmerzempfindlichn Organ im Kobf: Schädldeckn, Hirnhait, Hirnnervn, owaste Spinoinervn, und Bluatgfäß im Kobf. De Hirnsubstanz sejm ko oam ned wähdoa.
S'Schädlweh ghead zu de haifigstn Kranggheitn in Deitschland, doart leidn umara via bis fimf Prozent vo de Leid unta jedm Dog - und ebban 70 Prozent unta oofoisweis bzw. imma wiedakemmadm (chronischm) Schädlweh.
Oartn vo Schädlweh.
Es wern in da heitign Medizin iwa 220 vaschiedane Ortn vo Schädlweh afgfiaht.
Es wead haptsächli untaschiedn zwischm "primärm" und 'sekundärm" Schädlweh.
Beim "primärm" Schädlweh is des Schädlweh sejm de Kranggheit und hod ois Ursach haifig Migräne oda vaspannde Muskln am Kobf.
As 'sekundäre" Schädlweh is imma dann gmoant, wann des Schädlweh mit na Kranggheit wiar a Grippe, oda a Entzündung vo de Hirnhait, oda vo na Substanz ausglest wead. Seah haifig is dabei des Schädlweh nochm Genuss vo Oikohoi oda Medikamente oda wann ma de Substanz gwohnt is und nimma nimmt. Haifigs Beispui dafia is da Koffeinentzug am Wochnend.
Ursoch.
De Ursochn vom Schädlweh san no ned in jedm Foi kleat. Bei da Diagnose muass da Dokta in jenm Foi schaung, wohea des Schädlweh kummt, dazua bedeant ma se deazeid ned nua da Anamnese mim Patientn, sondan nutzt vastäakt aa technische Middl wia Computertomographie.
Megliche Ursochn fias Schädlweh san:
De Listn is nua a Auszug aus megliche Ursochn und es soit imma soagfejtig obgwong wern, ob ma des Schädlweh sejm behondlt oda zum Dokta geht.
Behondlung.
Lossn se monche Artn vom Schädlweh duach oafache Middl leicht sejm behondln, san andane Artn wiedarum lemsgfeahrli
und soitn auf gor koan Foi sejm behondlt wern.
Landkroas Veizhof

Da ehemolige Landkroas Veizhof oda Landkroas Vuishof (amtli: Landkreis Vilshofen) hod zum boarischn Regiarungsbeziak Niedabayern gheat.
Bis zu seina Auflesung hod da Landkroas (Auddo-Kennzeichn VOF) 48 Gmeindn ghod. De greßten Stedt warn Vuishof, Osdahofa, Oamboch und Windorf (Bärnfanger Dorf). Da Landkroas Vuishof is bis zua seina Auflesung oana vo de geidigstn Landkroas vo Bayern aafgrund vom Pleintinger Oekraftwerk gwen, des da Bayernwerk AG gheat hod und iatzad da E.ON Energie gheat.
1972 is da gräßde Tei vom Landkroas Vuishof und de ehemolign Landkroas Wegschoad und Landkroas Griasboch im Rotdoi afgrund vo da Gebietsreform in Bayern am Landkroas Bossa zuakemma. Die Stod Bossa sejba is kroasfrei bliem.
Andere Derfa hand zum Landkroas Degndorf kemma.
Steiamoak

De Steiamoak, aumtlich: Steiermark (slowejnisch: Štajerska), is a Bundeslaund vo da Republik Östareich. As is es zwoatgresste Bundeslaund, waumma noch da Flächn gehd. Es grenzt an Owaestareich, Niadaestareich, Soizbuag, Buagnlaund und Karntn, und im Siidn an Slowenien. De Laundeshauptstod vo da Steiamoak is Graz, de zwoatgresste Stod vo Estareich.
Gschicht.
1180 is de Steiamoak von deran Bindungan zua de Herzogtima Bayern und Karntn gläst wurn und is söba a Herzogdum woan. Kurz drauf hot mas de Babenberga und späda de Habsburga ois Herzogdum untastöt. Va durd weg is des gaunze Laund sche laungsaum, aba sicher imma klana wurn, wal im 13. Joarhundat hot da Ottokar in Traungau obgebn und Piiten haums a weggnaumman. Nochn Erstn Wödkriag haums daun de Untersteiamork ans daumolige Jugoslawien hergebn miaßn, aba seit daumois is de Steiamork so, wie sie is.
Eadkunde.
Des Bundesland Steiamoak hod a Flächn vo 16.400,75 km² und is damit s zwoatgresste Bundesland vo Östareich. Se hod a 145 km lange Außngrenz mit Slowenien.
De Steiamoak is in mehrare Regiona gliadat. Noch da Flächn is de Obasteiamoak am greßtn, de wos vo de neadlichn Laundesgrenzn bis zan Steirischen Raundgebiage sidlich vo da Mur-Miaz-Fuachn reicht. De Weststeiamoak liegt sidlich davo und westlich vo da Mur. De Oststeiamoak liegt estlich vo da Mur und siüdlich vom Wechsel und vo de Fischbocha Oipn. Zwischn Ost- und Weststeiamoak liegt de Laundeshauptstod Graz. De regionale Eiteulung vo da Steiamoak is nua vaständlich, waun ma waß, dass friacha no a Untasteiamoak gebm hod. Des woa s gmischtsprochige deitsch-slowenische Gebiet mit da Hauptstod Marburg. Des Gebiet si nochm 1. Wödkriag zu Jugoslawien kumma und gheat heit zu Slowenien.
De Steiamoak wiad aa de „Greane Moak“ oda s „Greane Heaz vo Estareich“ gnennt, weu rund 61 % vo da Bodnflächn bewoidet is und a weidans Viatl vo Wiesn, Weidn sowia Obst- und Weingäatn eignumma wiad. Da Haupfluss vo da Steiamoak is de Mur.
De Steiamoak hod owa aa an Aunteu an de Oipn: en Ennstoi mit dean schroffn Föisn va de Neadlichn Koikoipn, vom Dochstoa bis zan "Nationalpark Gesäuse", und weida de Gebirgsplateaus zwischn Hochschwab und Rax. Weida en Südn de Niedan Tauan, Gloanoim, Seetola Oipn, Stuboim und Koaoim. De Obasteiamoak und de oststeirische Thermenregion san wichtige Tourismusgebiet.
Steirische Kuchl.
De bekauntaste steirisch-kulinarische Spezialität is woascheinli s Kernöi. Bsundas bekaunt san an no weit iwa s Land ausse: 
Es Vahockate, 
de Käfabauln, da Schücha, da Steirische Junka und de Schogglad vo da Schokoladenmanufaktur Zotter. De Steiamoak is aa a Laund vo de Biabraua, bekaunt san: es Murauer, es Schladminger, es Puntigamer, es Reininghaus und es Gösser Bia.
Zua den berihmdn typisch steirischn Moizeitn zöht a da Sterz. Ea wiad auf vaschiedanste Oat gmocht und wiad oft scho in da Fruah midn Kafää gessn (voa oim da Polenta) genauso wia ois Hauptmoizeit oda zua Suppn gessn. Im sea bekauntn Voiksliad "Da Steirische Brauch" (in Gstanzlfoam) wiad vom (...) Tiaknsterz mit ana Schwaummsuppn drauf (...)" gsunga.
Gustl Bayrhammer

Da Adolf Gustav Rupprecht Maximilian Bayrhammer (* 12. Feba 1922 z'Minga; † 24. Aprü 1993 in Krailling) war a boarischa Voiksschauspiela.
Fia vui bleibt er bis heit unvergessn. Ob ois "Meister Eder", ois "Tatortkommisar Veigl", ois "Petrus im Brandnerkaspar" oda ois ibazeigenda Dostella vo unzäjige Karaktäre in Serien und Fuim wia Weissblaue Gschichtn, Königlich Bayerisches Amtsgericht, Monacofranze, Komödienstadl und in Ludwig Thoma sein Wittiber woa er ned zum easezn.
Sei Lem.
Da Gustl Bayrhammer is z'Minga aufgwachsn. Obwoi sei Voda aa Schauspuia gwen is, woa der ned, dass sei Bua des a werd. Dasejm hod ma Obacht gem miasn zwengs an Verdeanst, der war ois Schauspuia oft recht unsicher. Und desweng war an Gustl sein Voda liaba gwän, sei Bua war Beamtda worn und hätt somit sei sichers Eikema. Aber wia ma olle wissn, is des anders herganga. "Fia mi hods scho ois Bua nix andres gem ois wia Schauspuia", hod ar amoi gsogt. 
Da Gustl hod Kaufmoo glernt und hod na eirucka miassn an Zweitn Wejdkriag. In der Kriagszeit woa er aufamoi z'Berlin stationiert und do hod er de Schauspuischui vom Schillertheata unterm Heinrich George bsuacht und 1944 mit 
22 Joar sein Abschluss gmacht. . 
Nochn Kriag is er, wia vui in dera Zeit, mit laare Händ dogstandn. Da Voda war dout, de Theata z'Minga warn olle hi, und so hods'n in de Provinz vaschlong. Auf da Fahrt zu sein easchtn Engagement auf Sigmaringen hod er zeascht sein langjaarign Kollegen und Freind, in Toni Berger, und kurz drauf in Sigmaringen sei spadare Frau, d'Irmgard, kena glernt.
21 Joar war er an Provinzbühnen in Sigmaringen, Tübingen, Karlsruhe und Soizburg, bis er 1966 mit'n Rainer Erler sein Fuim "Das Bohrloch oder Bayern ist nicht Texas" den Durchbruch gschafft hod. 
Der Erfoig von dem Fuim bringt eahm ans Münchner Volkstheater und d'Therese Giehse macht eahm den Zuagang zua de Münchner Kammerspiele frei. Von dera Zeit is er an Theatastücken vo Franz Xaver Kroetz, Sperr, Hebbel, Shaw, Fleißer und immer wieder Ludwig Thoma zum seng, a weitere Fuim und Fernsehn- und Radioauftritte foing.
Bundesweit werd er 1972 durch den "Tartortkommisar Melchior Veigl" bekannt. Von do ob, bis zu sein Dout 1993, kon er se vo Angebote nimmer retten und er is vom Bildschirm, von Bühne und Rundfunk und aus de Herzen vo de Zuaschauer nimmer wegzumbringa.
Woidviadl

S Woidviadl is da noadwestlichste Teu vom estareichischn Bundesland Nidaestareich.
Geografie.
S Woidviadl hod a Flächn vo run 4.600 km², ebba 231.000 Leit wohnan do (Staund: Voikszölung 1991).
Im Sidn wiads vo da Donau, im Siidwestn vo Owaestareich, im Noadwestn und Noadn vo da Tschechei und im Ostn vom Manhartsbeag (537 m) umgem. Weng dem Berg nennt mas aa des Viadl oban Manhartsberg.
Da hechste Berg vom Woidviadl is mit 1.063 m da Tischberg. Im sidlichn Woidviadl liegt de Ysperklamm.
Sogn.
Da Hemau riaft.
Im diafstn Woid, so woas de oide Iwaliefarung, wohnt a gloans buglads Maundal mit an greisnhoftn Zwergngsicht. Des Maundal des is da Hemau, a dämonisches Wesn, es trogt an spitzn Huad mit oana laaaauungan Feda. Wer s wogt, seine Hehee-Riaf nochzmocha, den vafuigt a durchn Woid bis hoam dass an jen aungst woan is. Und maunche haum de Begegnung mim Hemau ned dalebt (sogt ma).
Oamoi hod a Jaga, oisa im Woid woa, wen "Haho" riafa kheat und er hods ned kinna lossn, dass a zruckschreit. Da is scho da Hemau voa erm gstaundn, mit an großn Stock volla spitza Nägl. Scho schnö wia dass erm seine Fias trogn, iss a hoam graunt. Do hods auns Fensta glopft und wiara aufgmocht hod, is draußn a menschliga Fuaß gleng. Aum nächstn Dog hod a sei Haus vakaft, weu a si neama draut hod durt z bleibm.
Natiali gibts a a Gengmiddl gengan Hemau, des is Weihwossa, weu des wirkt gen ois Bese.
De Sog vom Pözweibal.
S Pözweibal is a kloane schiache Oide, de a kiazs Reckal trogt, rode Strimpf und an weißn Pöz. Bsundas gern vasteckt sa si unta oana Bruckn und treibt ihrn Schabanack. Oamoi hod a junga Gsöö, der woa a wengal iwamiatig, de Oide augred und vaspod, do hods en ins Wossa zong dass a datrunka is. In aundan Gschichtln hod se einsame Waundara aufghuckt und unta de Bruckn glockt, daun hods Watschn grengt.
Gmeand

Gmeand (amtlich: Gmünd, tschechisch: "Cmunt") is de Beziakshauptsod vom Beziak Gmeand im noadwestlichn Woidviadl in Niedaösterreich. De Stod hod Eihwohna (Stand ).
De Stod liegt am Zaumfluss ("Gemünde" / "Gmeande") vo da Lainsitz und vom Braunauboch. Davo is da Naum obgleit. De Gegend is in da zwatn Höftn vom 12. Joahundat bsiedlt woan.
In da Nähe vo da Stod liegt da Natuapark Blockhaad ("Naturpark Blockheide").
Schepps

Schepps ois Substantiv moant a dünns Bier, des ma friehras braut hot, wias net so vui Geaschtn geb'n hod.
Des Adjektiv 'schepps"' bezeichnet epps, wos ned grod is."
Des Verb 'scheppsn"' moant des Obschäin oda Obadoa vo da Rindn, bei Ruam, Gunkl oda Zuckaruam oda Baam."
Bevökarungsdichtn

D'Bevökarungsdichtn gibd au, wiavui Eihwohna in om bstimmdn Gebiet duachschnittli af ana bstimmdn Flächneihheit, meistns om Quadratkilometa, lem. Ausgrechnd wead de Zoih, in dem ma d'Bevökarungszoih vu ana Region duach'd Owaflächn vo dera Region teud. An hochn Weat hom voa oim de Städt.
S'Umgekeahte, d'duachschnittliche Fläch pro Eihwohna in am Gebiet, nennd ma Arealitetsziffa, de meistns mid m²/Leit ois Eihheit ougem wead.
De häxde Bevökarungsdichtn vu de Lända vu da Wöd hod Monaco mid iwa 18.000 Leit pro km², in da Mongolei sans ned amoi 2 Leit pro km². Grönlaund is no dinna bsiedld, owa ka söbstständiga Stoot aa ned; duat is de Bevökarungsdichtn 0,025 Leit pro km². Da vamuatli häxde Bevökarungsschnitt, dens je gem hod, woan de 1.900.000 Leit pro km² in da Walled City, heit a Tei vu Hong Kong.
D'Aussogekroft vu dem Weat is ofd ned sondalich hoch. In Egyptn zan Beispüi is da Laundesschnitt 72 Leit pro km², owa da Großtei vum Laund is a Wiastn und iwahapt ned bewohnd, Kairo is dofia stöinweis extrem dicht bsiedld.
Architektua

De Architektua is so oid wia d Menschheit. Oda fost. Es is de Kunst, wia ma scheene Haisa baut, und se werd aa "Muada vo olle Kinst" gnennt.
Architektn ham in olle Zeitn Moastaleistunga voibrocht. Bauwerk wia de Pyramidn, de Akropolis, an Stephansdom, de Laubm in Bozn oda as Allianzarena in Minga kennt a jeda.
Architektua wirkt se auf uns olle aus, wei ma d'meiste Zeit in irgnd am Haus drin huckan. Je nochdem, wia guad des Haus fia sein Zweck und des lokale Klima plant is, und wia de Eirichtung mit Mebe und Liachta dazuapasst, fuit ma se dodabei guat oda net so.
Oft wead iwa de neimodeane Architektua gschimpft. Es liagt owa oft ned an de Architektn, wos baut wead, sondan an de Bauherrn, und wejchan Entwurf de nemman. Oft spuit dodabei Gejd a Roin, weniga da Sinn fia des, wos schee is.
Architektua und Bau.
Architektua ois Baukunst is mehra ois wia nua Baun. Zua reinan Funktion vo an Bau kummt bei Architektua aa no Gstoitung bzw. Design ois Qualität dozua.
Da berihmte remische Architekt Vitruv hods scho im easchtn Joahundad v. Kr. aufn Punkt brocht. Zua Architektua ghean drei Prinzipien: Stabilität "(Firmitas)", Nutzn "(Utilitas)" und Design "(Venustas)".
Architektuagschicht.
Architektuagschicht is zum oan a Zweig vo da Kuituawissnschoft, zum andan de Gschicht vo da Architektua iwa de Epochn wegga.
De Gschicht vo da Architektua is so oid wia de Gschicht vo da Menschheit.
Im Netz.
Online-Datenbankn za Architektn und Bauweakn
Literatuarecherche
Artikl, Portale
Pleiskircha

Pleiskircha (amtli: Pleiskirchen) is a Gmoa im Landkroas Oidäding mit de Haptorte Pleiskircha, Woid und Nonnberg.
Log.
Pleiskircha ligt im Hoizland, 15 Kilometa neadli vo Oidäding. De Gmoa Pleiskircha grenzt on de Landkroas Muihdorf und Rottal-Inn oh.
Gschicht.
1818 hams do, wo jetzad de Gmoa Pleiskircha is, de via Gmoana Pleiskircha, Woid, Nonnberg und Eggen aufbaut. 1967 homs de Gmoa Eggen wieder weggmocht und des Gebiet auf de Gmoana Reischach, Winering und Woid aufteild. Am 1. Jenna 1972 homs de long umstrittene Gmoa Pleiskircha grindt.
Rindviech

S Rindviech (Weiwal: Kouh oda Kuah, Mandal: Stia oda Ox, Plural: Kiah oda Käi) is d domestiziade Foam vom Auaox. D Domestikation is voa umara 10.500 Joar bassiat. Da Auaox is im 17. Joarhundad ausgstoam.
Rindviecha hand Viecha, wo im ganzn boarischn Raum auf de Wiesn stengan, Groos fressn und zwoa moi am Doog Muich gem. De Muich kimmt ausm Eita ausse, an des da Baua oda de Bairin d'Meichmaschin onehengd. A junge Kua, wo no koa Muich net gebt, hoaßt ma "Kaibe", wanns a Stia wead, aa "Stiakaibe". Und wenn a Kaibe scho b'samd wern ko, dann nennd mas "Koim". Wenn de dann scho a Bäbal griagt, dann is a "Koah". D'Rindviecha ghern zu de Spoviecha.
Grod in de Beag drin wern de Kiah und de Kaiben im Summa auf'd Oim auffetriem und dann im Hiachst, wanns koid wead, wieda obe ins Toi. Des nennt ma dann Oimotrieb. Zua deara Ogelegnheid wean de Kiah, so wias da Brauch is, mit bunte Bandln und Krona gschmickt, de Senna ziagn eanane bestn Trachtngwanda oo, und olle gfrein se, doss koan wos schlimms bassiert is und de Kiah iban Summa vom guadn Oimgroos schee schwaa worn san.
Bauan

Da Baua und de Bairin (vo ohb.: "giburo:" „Midbewohna; Doafgenosse“) san de Leitln, de wo ois Landwiate (lat.: "agricola") af'm Bauanhof wiatschoftn doan. Im boarischn Raum gibd's aa heitzdog nu rechd vui Bauan, voa oim in da Muichwiatschoft, oba aa fia Gmias und Droad. In Sidtiroul gibds an Haffa Obstbauan.
Voi- oda Nemeaweabsbauan.
Ma intascheidd zwischn Voieaweabsbauan und Nemeaweabsbauan. Da Untaschied is gonz oafoch, doss da Nemeaweabsbaua nem da Wiatschoft aa no a ondre Oawat wo hod, wo ea wos vadeand. Heitzdogs san des de Mehran, wal oan vom Baua sei alloa scho recht schwa lebd und a wal de Konkurrenz va de Großbetriebe und van Ausland rechd groß is.
Muich

Milli (in andre Gengdn sogd ma aa: Mülli, Müch oda a oafach nua: Mil, dt.: Milch) nennd ma des weiße Zeig, wos aus'm Eita vo de Kia aussakimmd. Milli wead gmoikn, heitzdog nimma vo da Hond, sondan mid da Meichmaschiin.
Milliwirtschoft.
D Milliwiatschoft is a wichtiga Stondfuaß vo de Bauan im boarischn Raum. In de Beag hod's mid da Oimwiatschoft a zentroie Bedeitung fia d'Landschoft.
Milliprodukte.
De meistn Leit tringan d'Milli zan Kafää oda in da Fruah in'd Koanfleiks. Ma ko owa aa an Haffa ondre Sachan aus Milli mocha:
De Milliprodukte wean gressdnteis in da Moikarei oda da Kaasarei heagstejd. Monche Bauan dean owa aa sejba Buddan oda Kaasn.
Friahra und heitzdog.
Friahra is ma no oft jedn Dog mid da Millebitschn zan Baua gonga und hod duat a frisch gmoichane Muich griagd. In da Eiropäischn Union is des owa seit 1984 weng da Gsetzgebung nimma so oafoch, wei de Bauan bloß no a gloans bissl Muich sejba vakaffa deafn. Insgsomt is de Gschicht mid da Muichwiatschoft scho recht vazwickd, ma brauchd ois Muichbaua zan Beispui aa a Muichkontingent.
Mejchmaschiin

A Mejchmaschiin is a Maschiin, wos zum Mejcha vo de Kia heagnumma werd. Friaha ham de Bauan zwoa Moi am Dog olle Kia mid da Hond gmojchn, wei des owa oiwei recht vui Arbat woa, hod ma de Mejchmaschiin eafundn. S'gibt aa nu gloanane Mejchmaschiindln fia Schoof oda Goaßn.
Wias funktioniat.
Des is a kompliziata Apparat mid am Haffa Schleichln, a Pumpn, am Bhejta fia d'Muich und ollawei via Saugnäpf, de wo on de Zitzn vo da Kuah oghengt wern. Oiss wos da Mensch no doa muass, is des Eita und de Zitzn schee sauba mocha, de Saugnäpf ohenga (de hoitn vo seiba wega dem leichtn Vakuum) und donn wieda owedoa, wanns Eita laar is. De Muich wart' dann scho in dem Bhejta, wos koid ghoitn werd bis mas weidavaarbat, oda meistns, bis da Muichlosta vo da Moikarei kimmt.
Fosching und Fosanocht

Fosching und Fosanocht (dt. "Karneval, Fasching, Fasnacht", engl. "carnival") nennt ma de Zeit vum Oschamigga, en Ofang vo da Fostnzeid.
Im Untaschied zan Karneval dauad da Fosching bzw. de Fosanocht vo Dreikini bis Oschamigga. Im engan engan Sinn sogoa nua vom Narischn Pfinzda ("Weiwafosching, unsinniga Dunasdog") bis zan und Oschamigga. Im uaspringlichn Sinn woa damid nua de Nocht voam Oschamigga gmoant.
Woatheakumft.
As Woat "Fosching" kimmt vom middlhochboarischn "vaschanc" und "vaschang". Es moant en leztn Oikohoi-Ausschang voa da Fostnzeid.
As Woat "Fosanocht" oda "Fosnet" moant woarscheinli de lezte Nocht voa da Fostnzeid.
Wuazn.
Fosching bzw. Fosanocht ham in da boarischn Kuitua - im Untaschied zan Karneval - de foigadn Wuazn:
Fuaßbåi-Wäidmoasterschaft 2006

De Fuaßboi-Wöidmastaschoft 2006 (offiziell: "2006 FIFA World Cup Germany™") hot in Deitschland stottgfundn. Wöidmasta is Italien worn - de hom im Öifmetaschiaßn vom Finale gengd Franzosn gwona. Dritta sand de Deitschn worn. Östareich hot si ned qualifiziert fir d'WM.
Austragungsorte und Teilnehma.
Fia de Endrundn ham si qualifiziert ghabt:
Spui-Ergebnisse.
Finale.
In da 110. Minutn hots a Tätlichkeit vom Zidane gengan Materazzi gem, er hot a Roade Kartn dafir kriagt. Im Öifmetaschiaßn hot si Italien mit 5:3 durchgsetzt, nachdem am David Trezeguet sei Öifa vo da Lattn ins Spuifeld zruckprallt is.
Patent

A Patent (vo lat. "patens, patentis" – „offn legend, effentlich mocha“) is a hoheitl erteits gwerblichs Schutzrecht af a Erfindung. Da Inhoba vom Patent hods Recht, andan de Nutzung vo dera Erfindung zu vabiatn.
Patente wean fir Erfindunga erteit, de wo "nei" san, af oana "erfindarischn Tätigkeit" basian und "gwerblich owendbor" san. ( Abs. 1 PatG). De Erfindung is in da Patentomejdung so zum "offnborn", dass a Fachmo des ausfiahn ko.
Wissenschaftliche Entdeckunga, Theorien und mathematische Modelle, ästhetische Formschepfunga, Pläne, Regln und Verfahrn via gedankliche Tätigkeiten, Spuia oda geschäftliche Tätigkeitn und Programme via EDV-Anlagn und die Wiedagob vo Informationen wean in dem Sinne ned ois Erfindungen agseng. Drotzdem ko ma dafia a Patent griang, wenn koa Schutz via soiche Sachan ois soichas begehrt weiad, sondan wanns a konkrets technischs Problem läsn.
Außadem ko ma af chirurgische und therapeutische Behandlunga und Diagnoseverfahrn koa Patent griang, wei ma sogt, dass des ned gwerblich owendbare Sachan sand.
Um a Patent z'kriagn, muss man de Eafindung bai am nationalen Patentamt oder beim Eiropäischn Patentamt omejdn. Fia de Omejdung braucht ma an Antrag, a Beschreibung vo da Eafindung, Patentansprich, wo drinn städ, wos gschützt wean soi, und eventuell Zeichnunga. Natürlich muas ma a Gebiahrn zoin.
Dann wiad de Patentomejdung vo am Prüfa ogschaut, ob olle Voraussetzungan do sand, dass a Patent erteilt wean ko. Fois des ned so is, ko ma des Patent no eventuell opassn, so dass da Prüfa eivastandn is. Des erteilte Patent wead veröffentlicht, so dass jeda nachschaugn koo, wos scho eafundn woan is und ned ohne de Zuastimmung vom Patentinhoba heagnumma wean deaf.
Gschützt is a Patent bis zu 20 Joa lang, wenn ma jeds Joa Verlängerungsgebiahrn zoid hod.
Wenn oana des Patent fia sich heanemma mächt, so muas ea an den Patentinhaber Lizenzgebührn zoin, de zum aushandln san.
Wenn jemand ned damit einverstandn is, dass a bestimmte Sach patentiat is, weil ea zum Beispui des heanemma mächt, oba koane Lizenzgebiahrn zoin mog, so kann ea innahoib oana bestimmtn Frist gegn des Patent Einspruch erhebn. Wenn de Frist scha voabei is, muas ea a Nichtigkeitsklage erhem, damit des Patent vanichtet wiad.